胡戢秀才效歐陽公集古作琬琰堂
作者：晁補之
朝代：宋

paragraphs: 君不見廬陵公，往爲學士修書日。
詔畀千金訪遺逸，遺文逸字往往出。
故都易姓幾兵火，量臀鼎腹細詰詘。
道人岣嶁空有聞，丘陵仙鬼事恍惚。
共和十鼓記亡一，嶧山肉在無復骨。
雲陽八體又瓜剖，至使漢童訛尉律。
世儒詭正何足臧，公家安取千軸藏。
仲尼猶及史之闕，有馬借人吾敢忘。
題籤甲乙潁水陽，後來胡君癖膏肓。
傾家自構琬琰堂，搜羅近出補厥亡。
荒林圮冢見未嘗，南觀禹穴計渺茫，閉門睥睨在一床。
常恨平生好古家無力，騎馬蹊田觀斷刻。
中郎二字煩走驛，率更三日勞野食。
長年囊褚況易擲，兒作摹朱婦遮壁。
願從胡君丐無有，十百數中聊取仂。
胡君今逸民，盱眙不見十五春。
坐令鉛槧老壯士，朝廷豈無憂國人。
曩時豪氣今誰在，會面只謀千日醉。
聽君汗漫馳古先，世事無何付蟬蛻。